Pár éve a születésnapomra kaptam egy gluténmentes recept könyvet a szomszédomtól, amiben többek között volt egy rizottó recept is. A férjem egyből azt mondta, hogy ki kell próbáljuk. Előtte még sohasem csináltam rizottót, igazából még rizses húst se nagyon, de elég jól sikerült. Az elmúlt évek alatt kísérleteztem vele, változtattam a recepten ezt-azt, de most már kialakult bennem, hogy milyen is az igazi Zsuzsi féle rizottó. Megosztom veletek a gluténmentes cukkinis-csirkés rizottó receptet, parmezánsajttal és füstölt hasalja szalonnával bolondítva. Az elkészítéséhez elengedhetetlen a bor és a jó rizottó rizs.

Hozzávalók

1 db csirkemell

1 közepes méretű, egész cukkini

200 g rizottó rizs (én Arborio vagy Carnaroli rizottó rizst szoktam használni)

1 db csirke húsleveskocka

400 ml víz

só, bors

20 g parmezán sajt

1 dl fehérbor

egy kis darab (2x2cm-es) füstölt hasalja szalonna (vagy kockára vágott pancetta)

1-2 evőkanálnyi olaj

Elkészítés

A szalonnát kis darabokra vágom és üvegesre pirítom. Amíg pirul a szalonna a csirkemellet kis kockákra vágom, majd a szalonnához adom. Borssal ízesítem és ha megpirult a csirkemell hozzáadom a félkörökre vágott cukkinit. Öt-tíz perc alatt összesütöm a cukkinit és a húst, majd félreteszem a serpenyőt. Egy fazékban egy pici olajon felhevítem a rizottó rizst, majd felöntöm a fehér borral. Amikor a bort beszívta a rizs felöntöm 300 ml vízzel és hozzáadom a csirkehúsleves kockát. Lassú tűzön néha megkeverem és ha a rizs már nagyjából beszívta a vizet, akkor hozzáadom a serpenyőben megsütött cukkinis csirkét. Felöntöm a megmaradt 100 ml vízzel, beleteszem a parmezán sajtot és jól összekeverem a rizottót. Lefedem egy fedővel és a már elzárt, de még meleg villanytűzhelyen hagyom legalább tizenöt-húsz percet. Tálaláskor borssal és néha még egy kis reszelt parmezán sajttal megszórom a tetejét.

Ha már az olasz ételeknél tartunk, akkor a rizottó mellé előételként az olasz tricolore vagy más néven caprese salátát, desszertnek pedig a tiramisut javasolnám.